|  |  |  |  |  |  |  |
| --- | --- | --- | --- | --- | --- | --- |
|  | | |  | | | |
| Rogaland fylkeskommune  Postboks 130 Sentrum  4001 STAVANGER  Norge | |  | | | |
|  | | | |
| Vår sakshandsamar | Vår dato | | Vår referanse |  | | |
| Olav Sande | 12.12.2012 | | 12/01391-3 | | | |
| 51 88 72 73 | Dykkar dato | | Dykkar referanse |  | | |
|  |  | |  | | | |
| Vesentlige vannforvaltningsspørsmål | | | | |

Rogaland Bondelag har frå vassregion Rogaland fått på høyring – ” Vesentlige vannforvaltningsspørsmål – Midtveishøring i arbeidet med forvaltningsplan for vann” Rogaland Bondelag kjem med følgjande utale:

Innleiingsvis vil Rogaland Bondelag sei at landbruket allereie i dag gjer ein betydelig innsats for å redusera avrenning av næringsstoff til vassdraga. Arbeidet i vårt fylke starta med blant anna Aksjon Jærvassdrag i 1994, der landbruket, kommunane på Jæren, fylket og fylkesmannen gjekk saman for å sjå ureininga i vassdraga i ein samanheng. Dette arbeidet har gitt resultat.

Vidare framover på 2000 talet vart det i aukande grad sett fokus på avrenning av næringsstoff frå dyrka mark. Dei nyaste gjødselnormane har balansert gjødsling som ei målsetting, dvs at ein gjødsle med like mykje næringsstoff som det plantene tek opp i løpet av vekstsesongen. Bruk av fosfor i handelsgjødsel er meir enn halvvert sidan 1980. Bruken av plantevernmiddel har også godt kraftig ned i same tidsrom.

Med forskrifter og vilkår knytt til utbetaling av produksjonsstilskot har miljøkrava for jordbruksdrift vorte innskjerpa dei siste åra. I vårt fylke kan ein blant anna visa til:

* Krav til lagring og spreiing av husdyrgjødsel
* Krav om gjødselplanlegging
* Kran om sprøytesertifikat og sprøytejournal
* Krav om å setta igjen ein vegetasjonssone på minst 2 meter mot vassdrag og kanalar
* Krav om miljøplan for alle gardsbruk som tek imot produksjonstilskot.

Landbruksnæringa har utvikla sitt eige kvalitetssystem i landbruket – KSL Kvalitetssystemet bygg på krav i lovar og forskrifter som vert stilt til matproduksjon, dyrevelferd, miljøomsyn og arbeidsmiljø, det vert og sett krav som er definert av landbruket sjølv. Heile 95% av all matproduksjon vert gjort på gardar som har KSL.

**Denne høyringa** tar for seg vesentlige spørsmål som må utgreiast nærare før endelig høyringsdokument vert sendt på høyring juli 2014. I denne uttalen er det landbruket som vert omtalt, ein må heile tida vera på vakt på at landbruket ikkje får eit større ansvar for vasskvalitet enn det fakta kan frambringa.

I høyringa er det peikt på13 utfordringar fordelt på 6 tema:

* Interessekonflikt
  + Mogleg konflikt mellom mål om auka matproduksjon og mål om god miljøstandard i allereie jordbrukspåverka vassdrag. Størst utfordring i Ryfylke – og Jæren vassområde.
* Kunnskapsmangel
  + Det er behov for meir kunnskap om omfang av utslepp frå landbruk og avløp.
  + Det er behov for meir kunnskap om jordsmonn og effekt av landbrukstiltak i Rogaland.
* Er måloppnåing mogleg?
  + Det kan vera vanskeleg å nå miljømåla i dei mest intensive jordbruksområda
* Avhengig av internasjonale / nasjonale verkemiddel
* Klimaendringar
  + Usikker kva ein auke i nedbøren vil sei for uønska avrenning frå landbruket
* Identifisering av tiltak
  + Det kan vera vanskelig å identifisera og setta i verk tiltak i vassførekomstar med mange påverkingskjelder

Som ein kommentar til nærast alle skisserte 6 tema er følgjande:

Ein kan ikkje produsera mat på planter og dyr utan å tilføra næringsstoff. Det er og slik at ved gjødsling på mark vil det vera avrenning til vassdrag og dyra skil ut næringsstoff i avføring. Desse utsleppa av næringsstoffa er det ein må ha kontroll.

**Interessekonflikt:** Fleire vassdrag i aktive landbruksområde vil verta klassifisert som moderat tilstand eller lågare. For desse vassdraga skal det utarbeidast tiltaksplanar slik at vassdraga får minst god tilstand. Det skal også utarbeidast ein tidshorisont for resultat. Rogalandslandbruket er viktig for landet sin matproduksjon.

Fylket har noko av landets beste klima for matproduksjon, det gjeld innan produksjonar som gras, grønsaker, potet og beitehald. Fylket har størst dyretetthet av alle dyreslag i landet..

Landbruket skal ta ansvar for uønska utslepp og dette skjer best med frivillige tiltak. Tiltak som er sett i gang av Aksjon Jærvassdrag og prosjektet Frivillige tiltak i landbruket syner at det kan gje god effekt. Dersom tiltak ikkje kan gjennomførast utan at matproduksjon vert redusert, eller at tilstandskravet ikkje kan nåast innan overkomelig tidsfrist, bør ein vurdera om vassdraget skal klassifiserast som Sterkt modifisert vassførekomst.

**Kunnskapsmangel:** For Jæren vassområde er det god kunnskap om utslepp frå landbruk og avløp. Det er arbeidet i Aksjon Jærvassdrag i meir enn 20 år som gir den kunnskapen. Dei tre andre vassområda i regionen har ikkje same kunnskapen og det er behov for innsamling av data for å skaffa oversikt på avrenning frå landbruk og avløp. Både klassifisering og moglege tiltak skal vera fagleg basert og då er det heilt nødvendig å ha denne oversikta / kunnskapen.

Kunnskap om jordsmonn og næringsinnhald i jord bør ein kunna danna seg ein oversikt på med samarbeid opp mot Landbruksrådgivinga. Dei aller fleste bønder tek jordprøvar og ein kan då systematisera dette for å få ein slik kunnskap. Kunnskap innan agronomi, rett fôring og vidareutvikling på betre utnytting kraftfôret har og effekt på betre vasskvalitet.

Effekten av tiltak som vert sett i verk for å få ned utslepp av uønska næringsstoff o.a. tar tid. Det syner seg i arbeidet i Aksjon Jærvassdrag. Mykje næringsstoff er bunde til sediment i botn av vassdrag og vil gje frå seg næringsstoff over lang tid. Måling av effekt på tiltak må ein sjå over fleire år. Frå landbruket sitt ansvarsområde må det vera udiskutabelt at gjødsling ut frå plantene sine behov og rett handtering av husdyrgjødsel er den viktigaste faktoren for reine vassdrag.

**Er måloppnåing mogleg:** I dei fleste vassområda som det vert utarbeida tiltaksplan for vil ein oppnåtilstandsmåla på vasskvalitet og på tidsbruk. Som omtalt under interessekonflikt kan det i enkelte område med intensiv matproduksjon vera ein utfordring med måloppnåing. Desse områda er viktige for norsk matproduksjon og ein må om mogleg klassifisera vassdraget som eit SMVF område. Arbeidet i Aksjon Jærvassdrag har synt resultat. Bruken av P gjødsel har blitt redusert monaleg, bruk av husdyrgjødsel er bevisst og jorda vert driven på ein betre agronomisk måte nå enn tidligare.

**Avhengig av internasjonale / nasjonale verkemiddel:** For tiltak innanfor landbrukssektoren bør ein i lengst mogleg grad nytta frivillige ordningar. Faktorar for motivasjon i dette arbeidet kan vera økonomiske ordningar på tiltak som den enkelte bonde sett i verk og som går lenger enn gjeldande forskrift innanfor aktuelle tiltaksområde.

**Klimaendringar**: Klimaendringane gjer at ein får større nedbørsmengder. Ved store nedbørsmengder kan ein få jorderosjon. Det er i blant anna jordpartiklar og organisk materiale fosfor er bunde til og som vert sedimentert på botn i vassdrag eller frigjort. Jorderosjon kan ha langsiktige effektar i vassdraga (Sedimentering). Ein bør få meir kunnskap på effekt av ugjødsla grøntareal langs vassdrag. Kva effekt vil slike grøntareal ha på lengre sikt? Grøfting er eit viktig førebyggande tiltak for jorderosjon og jordpakking. Jordpakking kan i tida framover verta eit større problem. Det kan gje meir erosjon, dårlegare jordstruktur og meir klimautslepp av di plantene ikkje får nytta tilgjengelig næringsstoffa,. Mykje av dette på grunn av strukturrasjonaliseringa i landbruket og med det større og tyngre maskinar. Kunnskap om slike effektar bør ein leggja vekt på.

**Identifisering av tiltak:** Det er ei mengd med tiltak frå mange forskjellige næringar og verksemder som påverke vasskvaliteten. Kvar enkelt næring/verksemd må ta ansvar og utarbeide tiltak i dei vassdraga som treng tiltak. For å identifisera uønska utslepp i vassdraga er det heilt avgjerande at kjelda eller kjeldene vert identifisert. Det bare i bakgrunn på identifiserte kjelder ein kan setja i verk fagleg grunna tiltak. Landbruket skal ta sitt ansvar dersom det er nødvendig med tiltak for å hevja vasskvaliteten i konkrete vassdrag. Landbruket legg til grunn at tiltak er fagleg godt funderte og er målretta. Om landbruket skal inn med gjeremål med bakgrunn i tiltaksplan krev Rogaland Bondelag dokumentasjon på omfang av landbruksavrenning.

**Andre tema / utfordringar:** Ein stor utfordring er finansiering av moglege tiltak.Landbruket er ei kapitalkrevjande næring og det er nødvendig med økonomiske ramevikår som vert tilpassa frivillige miljøtiltak. Landbruket sett som vilkår at økonomiske konsekvensar av tiltak som går utover matproduksjonen vert kompensert. Rogaland Bondelagorganiserer og representerer den største grunneigargruppa i nedslagfelta til vassdraga i Vassregion Rogaland. Landbruksaktiviteten er svært stor i deler av regionen, ein må anta at det kan koma rimeleg store utfordringar for matproduksjonen i områda. Rogaland Bondelag deltek i referansegruppa på regionnivå og på områdenivå. For å få til gode prosessar og god kommunikasjon i næringa kan det vera hensiktsmessig at landbruket deltek meir aktivt i utarbeidinga av planen i oppfølginga av vassdirektivet. Oppretting av faggrupper innanfor spesielle sektorar kan vera nødvendig for gode resultat. Rogaland Bondelag med si kompetanse ønskjer i tillegg å delta som fullverdig medlem i regionutvalet og områdeutvala. Om det ikkje let seg gjer av formelle årsaker ønskjer Rogaland Bondelag å verta innkalla til møta med talerett.

Med venleg helsing

Rogaland Bondelag

*Elektronisk godkjent, uten underskrift*

|  |  |
| --- | --- |
| Ola Andreas Byrkjedal | Olav Sande |

|  |  |
| --- | --- |
|  |  |